विश्व कप में चौथी बार मैच छूटा टाई  
भारत-इंग्लैंड के बीच टाई छूटा मैच विश्वकप में ऐसा चौथा और वनडे क्रिकेट में 24वां मैच बन गया है, जिसमें दोनों टीमों ने समान स्कोर बनाया।
भारत और इंग्लैंड के बीच टाई छूटा मैच विश्व कप में ऐसा चौथा और एकदिवसीय अंतरराष्ट्रीय क्रिकेट में 24वां मैच बन गया है, जिसमें दोनों टीमों ने समान स्कोर बनाया। भारत ने ग्रुप बी के इस मैच में 49.5 ओवर में 338 रन बनाए, जबकि इंग्लैंड की टीम ने आठ विकेट पर 338 रन बनाकर मैच टाई करवा दिया। विश्व कप में चौथी बार कोई मैच टाई छूटा।  इससे पहले ऑस्ट्रेलिया और दक्षिण अफ्रीका के बीच 1999 में बर्मिंघम में खेला गया सेमीफाइनल टाई छूटा था। दक्षिण अफ्रीका की टीम ने 2003 में डरबन में श्रीलंका के खिलाफ मैच टाई करवाया था, जबकि इसके चार साल बाद जिम्बाब्वे और आयरलैंड के बीच किंग्सटन में खेले गये मैच में दोनों टीमों ने समान स्कोर बनाया था।  भारतीय टीम चौथी बार किसी वन डे टाई मैच का हिस्सा बनी। उसने आखिरी बार 1997 में जिम्बाब्वे के खिलाफ पार्ल में टाई मैच खेला था। इसके अलावा भारत और वेस्टइंडीज के बीच 1991 में पर्थ तथा भारत और जिम्बाब्वे के बीच 1993 में इंदौर में खेला गया वन डे मैच भी टाई रहा था। इंग्लैंड की टीम छठी बार टाई मैच का हिस्सा बनी है।